Polisie tref twee vroue in taxi | Maroela Media
Polisie tref twee vroue in taxi
Die onafhanklike polisieondersoekdirektoraat (Opod) sê hy ondersoek 'n saak van poging tot moord nadat polisiebeamptes vroeër vandeesweek twee vroue in 'n minibustaxi getref het toe hulle skote op dié voertuig afgevuur het.
Een van die vroue was op pad om haar siek kleuter na 'n kliniek te neem ten tyde van die voorval.
Volgens Grace Langa, woordvoerder van Opod, moes 'n vrou Woensdag om 23:30 noodgedwonge haar seun na 'n kliniek in Soshanguve neem. Die kind was glo siek en sy het haar buurman, wat 'n minibustaxibestuurder is, gevra om hulle te neem.
"Die bestuurder het glo sy maatskappyvoertuig, 'n kwantum-minibustaxi, gebruik om die vrou en haar kind te vervoer. Daar was in totaal vyf mense in die taxi, onder wie die bestuurder, twee vroue, 'n man en die kleuter," sê Langa.
"Lede van die polisie se nasionale intervensie-eenheid in Pretoria was terselfdertyd besig om saam met die plaaslike polisie die Soshanguve-omgewing te deursoek vir 'n wit kwantumvoertuig wat glo in die gebied rondry en inwoners beroof."
Die polisie het 'n minibustaxi in Buitenkantstraat aangetref wat by die beskrywing pas van die een waarna hulle op soek is.
"Die beamptes het na bewering probeer om die taxibestuurder voor te keer, maar die bestuurder het nie stilgehou nie en vinniger begin ry. Die lede het 'n skokgranaat in die rigting van die taxi gegooi, maar nie daarin geslaag om die bestuurder te stop nie," sê sy.
Langa sê die polisiebeamptes was in 'n ongemerkte voertuig en die taxibestuurder het na bewering gevrees hy gaan gekaap word.
"Die polisie het toe in die rigting van die minibustaxi geskiet terwyl hulle 'n blou lig gewys het. Die bestuurder het dit opgemerk en stilgehou."
Toe die beamptes die minibustaxi nader, het hulle ontdek dat hulle twee van die vroue raakgeskiet het. Een van die vroue is in haar linker- en regterbeen getref, terwyl die ander een aan haar regterkant getref is.